LidanRubinov/Halacha-QA huggingface dataset:
שאלה: חתונה עם ספק גרוש: אני ובן זוגי מעונינים להתחתן, הבעיה היא, שבעבר הוא התגרש מאשתו הראשונה אך המשיך לחיות איתה מה עליו לעשות? היינו רוצים להתחתן עוד חודשיים.
תשובה: ראשית נקדים ששאלתך טובה ודנו בה בש"ס ופוסקים.ובאמת שפעמים יש לתת גט נוסף לאישתו הראשונה ופעמים שלא. אך מכיוון שהבירור בדבר יכול להיעשות רק בבית הדין הרבני האזורי,לטובת כל הצדדים, על ה"מיועד" להיות בן זוגך לגשת עם אישתו הראשונה לבית הדין ולברר ולהסדיר את הדבר על מנת שתוכלו להינשא כדת משה וישראל. הרב יהודה אודסר
שאלה: צניעות בריקודים: 1. בסניף שלנו הבנות בכיתות ז -ח עושות דגלנות מול ההורים (גם אבות) וגם מול חניכים ומדריכים בנים. האם יש בעיה? הרי בנים לא עוברים באמצע, ותכל ס זה לא ממש ריקוד ולא עושים תנועות חדות, לפי זה, זה לא בעיה או פחות בעיה? 2. בנות קטנות מתחת בת מצווה רוקדות מול בנים בחושך וגם באור, זה בעיה? 3. האם יש בעיה שבנות רואות בנים רוקדים או מופיעים?
תשובה: 1. בדגלנות אין בעיה הלכתית ומותר. 2. מגיל שש-שבע ראוי להמנע מלרקוד מול בנים. 3. לא.
שאלה: נקיון הבעל: בעלי ואני נשואים מזה מספר שנים, בשמחה ובאהבה, אך יש נושא שמאוד מעיב על מערכת היחסים שלנו- נקיון בעלי. הוא פשוט אינו רואה ערך בנקיון, מבחינתו הוא מוכן להתקלח פעם בשבוע, (וכמובן לא להחליף בגדים לאחר המקלחת), ללבוש את אותם גרביים במשך שבוע ולא לצחצח שיניים או לשים דיאודורנט. אני לא אלאה את הרב בפרטים, כדי לא לבזבז מזמנו אך אני מקווה שהנושא מובן. אני איני אסטניסטית, אלא סתם אישה רגילה שמצפה לניקיון מינימלי וזה מאוד מפריע לי מבחינה בין אישית. ישנם לא מעט פעמים שבהם נוצרים ביננו חיכוכים על רקע זה, אני מנסה להסביר לו בדרכי נועם שזה פשוט מגעיל אותי והוא לא מוכן לחרוג ממנהגיו ולהבין אותי- וכשהוא כן סופסוף מקשיב זה נעשה בצורה של "לרצות" אותי. אני מוצאת את עצמי לצערי מציבה לו אפילו איומים ("אין סיכוי שאתה נכנס למיטה ככה"). שלא לדבר על כך שבית רגיל זקוק לנקיון מידי פעם, וזה מוטל רק עלי, מכיוון שהוא אומר "לך זה מפריע- תנקי. אני מבחינתי יכול להמשיך לחיות ככה". עלי לציין שהוא מאוד מסודר ברוך ה, אך זה יוצר מצבים אבסורדיים שבהם הבגדים המטונפים מסודרים בארון, או שהצעצועים מונחים במקום עם שאריות אוכל עליהם. ניסיתי כבר המון דרכים במשך השנים, אך המצב רק מתדרדר ו"מתקבע" ועכשיו ברוך ה אני בהריון וזקוקה לו יותר מתמיד- אני מעוניינת להתגבר על הבעיה הזו בצורה המתאימה והנעימה ביותר. וסליחה שזה יצא ארוך.
תשובה: מדובר על שאלה כללית כיצד מתקנים בבית, במקרה שלך מדובר על נקיון. אני מניח שיש עוד דברים שצריך לתקן. המקרה שאת מתארת זה הבדל ציפיות בצורה קיצונית. אולם כל עוד שזו הבעיה זה חצי בעיה. הבעיה השניה זה הנתק ואי הרצון לעזור אחד לשני. אני לא יודע כיצד מגיע בעלך לאמירה "הניקיון זה צורך שלך ולכן את תנקי", אמירה זו היא האמירה המסובכת שמקשה מאד לתקן. בנקודה זו צריך לעשות בירור נוקב. את הנחת היסוד שלכל אחד יש את הבעיה שלו בבית ושהוא יפטור אותה זה הרס הזוגיות. כל אחד בבית צריך לדאוג גם לצרכיו אולם לא פחות מכך לצרכי השני. ודאי שאל לנו לעשות דברים שיכולים ממש לפגוע בשני. אני לא יודע מי יכול לשוחח עם בעלך או לשוחח עם שניכם משום שיתכן שהסגנון הזה התפתח אצלכם כתוצאה מיחס שאינו נכון אצל שניכם. יתכן שגם את אומרת לו זה לא בעיה שלי אלא בעיה שלך. בכל אופן אם זה בעיה שלו אזי הדרך היא לגרום לו לדבר על כך עם מישהו שיתן לכם מספר תרגילים בכדי שתתחילו ללמוד כיצד חיים בבית ביחד. יתכן שאת ניסית לעשות זאת כבר בעבר ואין בידך ללכת בדרך זו. כאן את צריכה יעוץ כיצד להעצים את רצונך בבית בדרך שתהיה תהליך של בניה ולא ח"ו הרס הבית. לסיכום: צריך יעוץ פרטני.
שאלה: לימוד משניות אותיות נשמה: כשלומדים משניות לעילוי נשמת נפטר ביארצייט, האם נהוג לבחור משניות של אותיות נשמה דווקא ממסכת מקוואות או שאין הבדל כלל בין משנה ומשנה לעניין אותיות נשמה?
תשובה: לכתחילה נוהגים ללמוד אותיות של הנפטר, שהפרק או המשנה מתחילה באותיות של שמו. במסכת מקוואות לומדים משניות באותיות נשמה, אך שאר המשניות אין זה משנה מאיזה מסכת. יש משניות שבסוף מודפס פרקים המתחילים באות מסויימת, כדי להקל על המחפש.
שאלה: עליה לקבר בתום השבעה : האם הולכים לקבר בתום השבעה בבגדי האבלות או מתרחצים מחליפים בגדים ואז הולכים? מצבה מגלים בשלושים או בשנה?
תשובה: ביום השביעי יש דין של "מקצת היום ככולו" ולכן זמן מועט אחרי תפילת שחרית מסתיימים דיני אבלות של שבעה ואפשר להתרחץ ולהחליף בגדים לפני שעולים לקבר. את המצבה יש שנוהגים לשים לאחר השבעה ויש שנוהגים לשים סמוך לשלושים.
שאלה: כתיבת שירים מפסוקים: לקחתי פסוקים מהתנ"ך וסידרתי אותם כך שיוצא שיר, האם יש בכך בעיה מבחינה הלכתית?
תשובה: אם המטרה היא לימודית או חינוכית ברוח התנ"ך - מותר.
שאלה: טבילה במעיין כשבנות מסתכלות: יש לנו ליד היישוב, במרחק לא רב, מעיין חביב, ליד מערה. אנו, כמה חברה צעירים מהיישוב, משתדלים לכבוד שבת קודש, לעלות ולטבול שם. זה מקום פתוח חופשי, כלומר, ללא שערים, ומי שרוצה יכול ה לבוא, מתי שרוצה. לעיתים יש בנות שמשקיפות לאיזור כשאנו בו. ניסינו להעיר, שזה מביך אותנו, מפריע לנו, והן בשלהן. חלק מהבנים הורידו הבגדים וטבלו, (לשמחת קולות הבנות שברקע.!) האם מותר לבן לטבול (לרוב עם תחתונים), והבת תעשה מה שהיא רוצה, או שזה איסור יחוד ולא תתורו חילול השם פריצת גדר המחנה? מי מהצדדים עובר עבירה?
תשובה: אם הולכים כמה חברים, תתפסו איזה יריעה כזו, כדי לשמור על גדרי הצניעות, ואז יהיה אפשר להתפשט. ואם זה לא שייך (לדוגמא, מקום נמוך שאפשר להסתכל מלמעלה), תיקחו איתכם מגבת ותכסו את עצמכם עד שאתם נכנסים למים, ותשאירו את המגבת על שפת הבור. לא נראה לי שאי אפשר למצוא כלל פיתרון כדי לטבול שם.
שאלה: פדיון הבן בלילה: האם יש מניעה לעשות טקס פדיון הבן בערב (חוץ ממוצאי שבת שאני יודע שדוחים)? האם יש דחיה גם בשאר הלילות ליום שלאחר מכן או שעושים את הטקס כהלכתו גם בלילה?
תשובה: מותר לעשות פדיון בלילה, וכן נוהגים הספרדים שעושים את טכס הפדיון בליל היום ה-31 אבל מנהג האשכנזים לעשות ביום עצמו.
שאלה: בעיות במקצוע ראיית חשבון: ברצוני להתחיל ללמוד מקצוע ראיית חשבון, האם יש בעיות הלכתיות הכרוכות בתחום זה, וכיצד ניתן להתמודד?
תשובה: לי לא ידוע שיש בעיות. זה כמו כל מקצוע שאדם לומד. גם אם צריך למצוא פירצה בחוק וזה מותר, אז החוק לא מחייב דבר כזה. לדוגמא, דיווח על הכנסה מועטה או שלא מגיע לסף המס שהמדינה מחייבת אותו, זה בגדר המותר. אם תעשה את מלאכתך נאמנה, אינני חושב שיש בעיה.
שאלה: מקור המנהג "שבעה": מה מקור המנהג לשבת "שבעה" על קרוב משפחה שנפטר, האם יש מקורות בתורה, תנ"ך או שזה מנהג שהשתרש?
תשובה: בתורה (בראשית פרק נ' פסוק י') מובא על יוסף שעשה לאביו אבל שבעה ימים שמנאמר "ויעש לאביון אבל שבעת ימים. ובירושלמי במועד קטן (פ"ג ה"ה) למדו מכאן שאבילות היא שבעה ימים, ואף על פי שודאי אין ללמוד מכאן כל דיני אבלות שהרי כאן מדובר לפני הקבורה ואנו עושים אבלות שבעה לאחר הקבורה, מכל מקום את המספר שבעה לומדים מכאן, וזו גם הסיבה שלומדים מיוסף, אף על פי שהדבר היה לפני מתן תורה, שאין לומדים מכאן את עצם האבלות אלא רק את מספר ימי האבל. ויש מחלוקת ראשונים אם רק היום הראשון הוא מהתורה ושאר הימים מדרבנן או שכל שבעת הימים הם מהתורה.
שאלה: קדיש יתום על קרוב משפחה: קרובת משפחה (אחות של סבתא) נפטרה בהיותה אלמנה ולא השאירה אחריה ילדים. האם אני או אבי יכולים צריכים לומר קדיש ולמשך איזו תקופה? במידה וכן, האם חייבים להקפיד על-כך? מה הדין ביום השנה ואילך?
תשובה: אינכם חייבים מעיקר הדין לומר קדיש על אחות סבתכם. אך אתם רשאים לעשות זאת ולקבל עליכם בלי נדר, ולכן גם אם פה ושם לא תאמרו קדיש לא התחיבת לכך.
שאלה: לימוד מדיסק ללא זכויות שמורות: האם מותר להשתמש בדיסק לימוד אנגלית של חברה מסויימת שהגיע לידי, שאין עליו C כל הזכיות שמורות, לשימוש אישי?
תשובה: מה ההגיון להשתמש בדיסק שאין בו C? היעלה על הדעת שהחברה יצרה תוכנה כדי לחלקה בחינם?
שאלה: לימוד אומנות בשבת: הסתכלנו קצת בתשובות באתר, וראינו כי יש שאסרו ללמוד למבחן בשבת. הטעם היה מחלוקת רשב"א ורמב"ם בעניין לימוד ספרי חול בשבת. אך הגמ במסכת שבת כותבת "ותנא דבי מנשה: משדכין על התינוקות ליארס בשבת, ועל התינוק ללמדו ספר וללמדו אומנות. - אמר קרא ממצוא חפצך ודבר דבר, חפציך - אסורים, חפצי שמים - מותרין", וכך גם השו"ע פוסק בסימן שו, סעיף ו. ולכאורה לא מצינו אף פוסק שחולק על זה, אם כן מדוע אסור יהיה ללמוד לבגרות בשבת? או אסור ללמוד לפסיכומטרי בשבת? או קל וחומר בן בנו של קל וחומר שאסור ללמוד למבחנים באוניברסיטה זה גופא לימוד המקצוע? או כל מבחן אחר שקשור למקצוע שלי? הרי כל מטרתי בלימוד זה, זה לימוד אומנות, וזה גופא נחשב צורכי שמיים, צורכי מצוה ומותר ללמוד בשבת. יותר מזה, כף החיים על סעיף זה כותב לעיין בסוף מסכת קידושין מהי אומנות, חלק מהאומניות המוזכרות שם הם: הצורפים, והסריקים, והנקורות, והרוכלין, והגרדיים, והספרים, והכובסים, והגרע, והבלן, והבורסקי. אם אני לומד אלקטרו - אופטיקה, אני הרבה יותר משכלל את העולם מהצורף, ולמה לו יהיה מותר ללמוד את אומנתו בשבת, ואני יצטרך ללמוד הכל ביום חול? כל מחלוקת רמב"ם ורשב"א זה לגבי לימוד חול סתם, אך לא ללימוד אומנות, כנלענ"ד.
תשובה: לדבריך, למה התירה הברייתא רק לשדך ולא התירה ללמד אומנות בשבת בדברים שאין בהם איסור מלאכה? אלא מוכרחים לומר שכל ההיתר בשידוך אינו אלא משום שזו פעולה חד פעמית אבל בהפיכת השבת ליום חול בלימוד אומנות לא יעלה על דעתינו. הרב חיים כץ
שאלה: עניית אמן על ברכת אשה : ידוע שאשה שמברכת לא יכולה להוציא גבר ידי חובת הברכה, האם גם אם האשה מברכת בשביל עצמה, האם ישנה תועלת בעניית האמן על ברכה זו או שמא בגלל העובדה שהיא לא יכולה להוציא את הגבר ידי חובה אז גם לענות אמן לא יועיל לקבלת שכר כלשהו?
תשובה: בכל ברכות הנהנין, וכן בעוד ברכות, נשים חייבות כמו גברים. ובכל ברכה שאשה חייבת כמו גבר, אם הוא אינו יודע לברך, או שהוא בספק אם צריך לברך, אם היא צריכה לברך ותכוון להוציא גם אותו, הוא יוצא ידי חובה בברכתה. ובכל אופן כל השומע ברכה, מצווה שיענה אחריה אמן, ואפילו אם שמע את הברכה מקטן או גוי.
שאלה: אהבה ומה שבניהם?: מה ניתן לעשות עם הידיעה שיש אדם ששונא אותך מאד ומאשים אותך בדברים נוראיים שקרו? מה ניתן לעשות עם השנאה שלו כלפייך? איך אוכל לדעת אילו תפילות עליי להתפלל, יש לציין כי אינני דתיה, משפחה מסורתית, סבא דתי, אמא שומרת מצוות כפי יכולתה. איך אוכל לדעת האם יש עלי עין הרע, מה שאני בטוחה שכמעט ונכון, הרבה צרות ב-5 שנים האחרונות ואולי בכלל המון שנים. כרגע יש לי בן זוג במשך 3 חודשים איך אוכל לדעת האם אנחנו זיווג נכון?
תשובה: אני רואה שאת מאד סובלת מכך שמסתכלים עליך בעין רעה. ח אומרים שכנגד עין הרע צריך להדבק במידות של יוסף הצדיק, הכוונה היא מידת הצניעות. את צריכה כמה שיותר להצניע את מה שאת עושה אל מול מי שרוצה ברעתך. אם את לא מנסה לריב או להראות את הדברים הטובים שיש בך אזי העין הרעה לא יכולה כלל לפגוע בך. הדבר השני הוא להתמלא באמונה בקב"ה. אנו מאמינים שכל מה שקורא לנו זה מאת ה'. אדם לא יכול לשנות ממה שהקב"ה גזר עלינו. אין לך לתלות דברים במה שמישהו מנסה לפגוע בך. תראי שכל מה שקורא זה ניסיון של ה'. בכל אופן את לא חייבת למחול למי שפוגע בך. בודאי שגם מותר לך להתגונן. אולם אם אין לך דרך להתגונן או לחילופין אם את במקום שאת יכולה לסלוח ולמחול אזי זו מידת חסידות להיות מהנעלבים ואינם עולבים. בנוגע לזיווג שלך, תבחני את הקשר לא רק במבט של הכיף בתקופה הזאת. תעצמי עיניים ותחשבי האם זה האדם שתשמחי להיות איתו שעות רבות בשעות קשות ובשמחות. האם זה האדם שתשמחי שיהיה האבא של הילדים שלך האם זה האדם שתשמחי להזדקן איתו. אם גם במבט שרואה את הנולד וחושב על מספר שנים קדימה את מרגישה שהוא העוגן שלך אזי זה הזיווג שלך. בהצלחה.
שאלה: עניין מצוות הצדקה: האם מצוות צדקה היא מהתורה? מה עונשו של מי שלא נותן צדקה? מהו המקור לנתינת צדקה?
תשובה: ספר החינוך (מצוות תעח, תעט - פרשת ראה) מביא שמצוות צדקה היא מצוות עשה מן התורה שנאמר: "פתוח תפתח את ידך לו" (דברים טו ח), "והחזקת בו גר ותושב וחי עמך" (ויקרא כה לה), "וחי אחיך עמך" (שם לו). ומי שראה אדם שצריך צדקה או שביקש עני ממנו ויש לו יכולת לתת ולא נתן עובר על מצוות עשה זו. וכן יש מצוות לא תעשה, שלא להימנע לעשות חסד וצדקה עם יש לנו היכולת, שנאמר: "לא תאמץ את לבבך ולא תקפוץ את ידך מאחיך האביון" (דברים טו ז) וכן כתב השולחן ערוך (יורה דעה רמז א), שזו מצוות עשה ולא תעשה, וכל המעלים עיניו ממנה נקרא בליעל וכאילו עובד אלילים ואף עלול לגרום למותו של העני.
שאלה: במה לקבוע עיתים לתורה?: הנני עובד במפעל באזור הצפון. אני עובד כ-12 שעות ביום.(משבע בבוקר עד שבע בערב) יש לציין שבמהלך רוב שעות העבודה אני שומע שיעורי תורה ממכשיר הmp3. לאחר שאני חוזר לביתי ומסיים את חובותי למשפחתי ולי (ילדים,ארוחת ערב,סידורים וכו ) אני הולך ללמוד בכולל בעירי, אולם הזמן שנותר לי ללמוד הוא כשעה בלבד. מה הרב ממליץ לי ללמוד בשעה זו?(גמרא הלכה אמונה מוסר וכו )
תשובה: הלכה למעשה, תלמד דיני שבת, דיני ברכות. הדברים המעשיים קודמים ללימוד גמרא. במהלך העבודה אם אתה שומע שיעורים, תוכל לשמוע שיעורים במוסר ואמונה.
שאלה: איך להמשיך בחיי?: אני בחורה בת 20 שעשיתי טעויות בחיים שלי, ולא פעם אחת. עכשיו הגעתי למצב שאני לא יודעת אם איזשהו גבר יירצה אותי בחיים שלו. אני רוצה להתחתן, אני רוצה בעל לחזור אליו הביתה, ילדים, את התא המשפחתי שלי ואני כבר לא מאמינה שזה ייקרה לי ואני חוששת מאוד מהמשך דרכי. מה אני צריכה לעשות, איך אני צריכה להמשיך בחיי?
תשובה: במקום שבעלי תשובה עומדים אין צדיקים גמורים עומדים. אם את תלמדי מהטעיות שלך את יכולה להגיע למקומות עליונים יותר מאשר ללא לימוד מהטעיות. בכל אופן את לא היחידה שעשית טעויות. רבים וטובים עשו טעויות. גם גברים עושים טעיות רבות. תמיד השאלה מה מכאן ולמעלה. הכל פתוח בפניך רק אם תרצי.
שאלה: קריאת שם על שם רבי עקיבא: ישנו מנהג שלא לקרוא למישהו על שם אדם שלא נפטר בשיבה טובה (תאונה, מלחמה, מחלה, לא על אף אחד). אנו חושבים לקרוא לבנינו בעז"ה עקיבא. האם המנהג הנ"ל שייך גם לגבי עשרה הרוגי מלכות? מטריד אותי הסוף הקשה של ר עקיבא (למרות שסופו היה קידוש ה גדול ור עקיבא עצמו לא ראה בזה סוף קשה) ולאחרונה אני חולמת חלומות רעים לגבי השם הזה.
תשובה: על שם גדולי צדיקים שמתו על קידוש ה', לא שייך המנהג שלא לקרוא, ואין מה לדאוג.
שאלה: הוספת מים חמים לרוטב בשבת: האם מותר להוסיף מים חמים לרוטב בשבת?
תשובה: מותר לשפוך מים חמים מכלי שני לתוך רוטב שבושל לפני שבת. הרב שמואל הולשטיין
שאלה: טבילת תבנית מטפלון: האם צריך לטבול תבנית של עוגה העמידה בתנור והיא עשוייה מטפלון
תשובה: אם היא יוצרה במפעל של גויים יש לטבול אותה אבל אין לברך על הטבילה משום שציפוי הטפלון עשוי מפלסטיק. (על פי הספר טבילת כלים)
שאלה: משקה שחציו מיץ ענבים וחציו מיץ חמוציות-מה ברכתו?: משקה שחציו מיץ ענבים וחציו מיץ חמוציות, מה ברכתו?
תשובה: שהכל. הרב שמואל הולשטיין
שאלה: שטיפת כלים בשבת: הבנתי שיש בעיה לשטוף כלים (שאין לי צורך דווקא בהם) בשבת. מה הבעיה בזה (שטיפה אם סקוצ שאין בו סחיטה), האם העובדה שמפריע לי שהכלים לא שטופים ונמצאים בכיור מהווה צורך? אם הכלים לא ישטפו בליל שבת נצטרך ליטול ידיים בבוקר בכיור בשירותים. האם זה משנה את התשובה?
תשובה: שטיפת כלים בלילה ודאי מותרת, כיון שיש עדין עוד סעודה שאוכלים עם כלים אלו, ואין צורך להוציא לכל סעודה כלים אחרים. והוא הדין מסעודה שניה לשלישית, אם אוכלים באותם כלים, אבל אם בסעודה שניה אכלו בשרי ובסעודה שלישית אוכלים חלבי, כך שבכלים אלו כבר לא ישתמשו באותה שבת אסור מדין הכנה משבת לחול. וגם בזה אם הדבר מפריע מאוד, כגון, שיצטרכו ליטול ידים בסעודה שלישית בכיור שבשירותים (ויש בעיה גם עם נטילת ידים בכיור שבשירותים), אז יש בזה צורך שבת ומותר, גם במציאות זו.
שאלה: מצוות הגיוס כיום: בעניין מצוות הגיוס לצה"ל, שמעתי דעה הסוברת שמכיוון שכיום הצבא אינו נוהג לפי מוסר הלחימה היהודי, ועקב כך הוא מסכן את חייליו בצורה שאסורה על פי ההלכה, לכן כל מי שמתגייס מכניס את עצמו לאיסור "ונשמרתם". למרות שיש מצווה גדולה להתגייס הרי ידוע לנו שאין מצווה הבאה בעבירה. לכאורה היינו אומרים שכמו בכל פקודה נגד התורה אנו מחוייבים לסרב במקרה שהיא תופיע, הבעיה שפה כמעט ובלתי אפשרי לדעת באמת מתי זה מצב כזה שאסור להסתכן בשבילו ומתי לו (על פי כל השיקולים הבטחוניים), ולכן יש פה צל כבד על כל השירות בכללו. רציתי לדעת מה דעת הרב בנושא.
תשובה: הרי צריך לשמור על המדינה, אם לא יהיה צבא כל המדינה תהיה בסכנה. עיקרו של הצבא זה לשמור על המדינה ולהגן על התושבים. אפילו שיש ספק, אינני חושב שזאת עילה שלא לשרת במציאות שלנו. לא שאני מצדיק את הפעולות שאינם על פי הדרכת התורה, אבל אין להגיד בגלל זה שאין לשרת. אלא אם כן זאת עבירה מפורשת, כמו לומר ליהודי שיגלה יהודי מביתו ויחריב את הבית, זה בריש גלי נגד התורה, סתם כך מחריבים יישוב יהודי. אך אם הולכים לאיזו שהיא משימה ואתה חושב שאפשר אחרת, אינני חושב שזה מוצדק שלא להתגייס בגלל זה. וודאי שהממשל עשה טעויות, הם גרמו את המצב הקיים. אבל אם חיילים לא ילכו לסכן את עצמם, הם מסכנים את כל הנגב.
שאלה: ירקות היתר מכירה: נודע לי כי הירקות, נכון להיום, של היתר מכירה יש בהם ספק אם ההיתר תופס גם כשיש בירקות איסור ספיחין. לנו יש אפשרות לקנות היתר מכירה או ירקות "נכרי" בלבד. האם עדיף במצב זה לקנות ירקות "נכרי"?
תשובה: נראה שעדיף לקנות "אוצר הארץ" ולא לצרוך ירקות נכרים (הן היתר מכירה הן נכרי ממש). לגבי היתר מכירה אפשר לקנות, אבל צריך לברר שאמנם המקום שבו גידלו את הירק עשו היתר מכירה, ומקפידים במחסן שאמנם הירקות מהיתר מכירה. בברכת התורה והארץ הרב יהודה הלוי עמיחי
שאלה: גיור בילדות עם האם: אני בת לאבא יהודי ולאמא שהתגיירה בארץ בגיור אורתודוכסי. בתחילת תהליך הגיור הייתי בת 9 ובסופו בת 11. אחותי הגדולה הייתה אז בת13. להורים שלי עשו חופה, ואני אחותי ואמא שלי טבלנו במקווה. הרבנים שאלו אותנו שאלות הוסיפו לנו שם יהודי, למרות שבתעודת זהות אני רגינה. כשבדקנו אם אמא את הכתובה וכל האישורים, לי יש חותמת כחולה ולאמא ואחותי הגדולה חותמת שחורה. אני יוצאת עם בחור יהודי ישראלי לא ממשפחת כוהנים, חושבים על חתונה אבל רק כהלכה זה מאוד חשוב לנו (שגם אני חונכתי מגיל 0 עוד לפני הגיור רק בחינוך יהודי עלינו ארצה כשהייתי בת 2), האם הכול ר וזה אפשרי?
תשובה: יש רבנויות שאינן מכירות בגיורים בכלל, ויש רבנויות שיבדקו אם קיימת מצוות בהיותך בת מצוה, לכן קשה, לצערי, לתת לך תשובה ברורה. תבררי ברבנות במקום מגורייך אם מאשרים את יהדותך.
שאלה: יום זכרון בשנה מעוברת: נתון: יום פטירה יום קבורה של אבא ו אייר התשס"ז שאלה: ו אדר שני התשס"ח (השלמת 12 חודש) - מה עושים? ו אייר התשס"ח (יום הפטירה השלמת 13 חודש)- מה עושים?
תשובה: מנהג רוב הספרדים עולים לקבר בתום י"ב חודש ולדעת האשכנזים בתאריך הפטירה. האבלות לכול השיטות מסתיימת לאחר י"ב חודש. (י"ב חודש מסתיימים ב-ו' ניסן).
שאלה: קול באישה ערוה בדייט: אני יוצא עם בחורה למטרת נישואין. האם מותר לי לשמוע אותה שרה?
תשובה: אין לשמוע, זה בעיה.
שאלה: הכשרת כבד עוף : אינני שומר כשרות אך לאחרונה החלטתי להקפיד על תחום זה. הבנתי שבכדי להכשיר כבד עוף או בקר עליי לצלותו על אש גלויה. שאלותיי הן: 1.כמה זמן נחשב מספיק בכדי שהכבד יהיה מוכשר? 2.מה נחשב לאש גלויה, האם אופציית "גריל" בתנור נחשבת לאש גלויה? האם טיגון במחבת לוהט נחשב "אש גלויה"? 3. במידה ואני טוחן את הכבד לפני הכשרתו ורק אחר כך חושף אותו לאש גלויה, האם זה מותר? (למשל לטחון את הכבד, ליצוק אותו בתוך כלי ולשים את הכלי בתנור, על "גריל")
תשובה: 1. עד שעיקר הדם יצא, והכבד ראוי לאכילה. כשדוקרים אותו לא יורד דם, הכבד מתחיל להתייבש והוא ראוי לאכילה. 2. כל חום טוב, אפילו גריל בתנור. כוחו של החום להפריד את הדם, ואין זה משנה מה מקור החום. כמובן שיש בעיה לשים את הכבד בתבנית, כי הדם נספג שם ונקרא שמתבשל בדמו. אם רוצה לצלות את הכבד, צריך לצלות אותו על שיפוד או על רשת שיש מקום לדם לזוב. ולכן, וודאי שאין לצלות במחבת. 3. אסור לטחון קודם, צריך לצלות ואחר כך לטחון.
שאלה: כשרות ציפוי טפלון: שמעתי שיש בעית כשרות בציפוי טפלון. רציתי לשאול: 1. מה הבעיה? 2. האם הבעיה בכל סוגי הציפויים? 3. המוצר שלגביו אני שואל הוא אופה לחם של חברת "מורפי ריצרד". ששם נראה שהתבנית היא טפלון, האם זה טפלון? (אם מישהו מהרבנים מכיר את זה) 4. באם זה אסור האם ניתן להכשירו? באם זה מותר האם יש רבנים שאוסרים ולא ניתן לדעתם להכשיר? (שמעתי בשם הרב לנדא)
תשובה: 1-2. בדרך כלל אין בעיה בציפוי טפלון. 3. אני לא מכיר. 4. במידה והשתמשו במחבת וכד', המצופה בטפלון, במאכל איסור צריך ללבנו באש מאחר ובטפלון משתמשים גם ללא שמן אבל אז עלול הציפוי להנזק ולדעת פוסקים מסויימים מותר ואין צריך לחשוש שלא ילבנו היטב. בכל מקרה לפסח אין להכשיר טפלון. הרב חיים כץ
שאלה: השם דין לתינוק: אני בסוף חודש תשיעי ומבינה כמה משמעות יש בבחירת שם לתינוק. בעלי מאוד רוצה שנקרא לבן שיוולד בע"ה - דין. אני אוהבת את השם אבל הייתי רוצה לשמוע דעה של רב לגבי משמעות השם דין.
תשובה: אני לא ממליץ לקרוא בשם דין. אפשר לקרוא בשם דן כשם אחד מבני יעקב.
שאלה: מישהו נתן לי כיפה : מקרה שאירע לי והייתי רוצה לדעת לגביו. פגשתי חבר שחזר מתפילה ושאלתי אותו היכן הוא קנה את הכיפה שעל ראשו, מייד הוא הוריד אותה ונתן לי אותה ואמר שיש לו עוד כמה בבית ושגם ככה הוא לא הולך עם כיפה, הוא פשוט שכח אותה על הראש אחרי התפילה. אמרתי לו שאני מרגיש לא ר שגרמתי לו להוריד את הכיפה ועוד לקחת אותה, הוא אמר שזה ר וזרק לי אותה והלך. הספקתי להודות לו. אך עדיין אני מרגיש לא בנוח עם המקרה. האם יש איזו שהיא קביעה לגבי מתנה שבאה על חשבון האדם הנותן, האם זה ר מבחינתי? האם עלי להשיב לו את הכיפה או גמול אחר?
תשובה: אתה ר גמור. ניתן לך מתנה בלב שלם ולא צריכה להיות לך הרגשה שלילית.
שאלה: ברכת משנה הבריות על פילים וקופים: פילים וקופים היו לפני דור הפלגה. בדור הפלגה הקב"ה העניש חלק מהאנשים והפך אותם לקופים (על פי סנהדרין דף קט ע"א) ולכן כשרואים אותם מברכים "משנה בריות", כי פעם הם היו אנשים. (שולחן ערוך אורח חיים רכה) מאיפה לי לדעת אם אותו קוף שאני רואה בגן חיות היה פעם אנשים, הרי פילים וקופים היו מזמן בריאת העולם? נמצא, שלא צריכים לברך כי אין אנו יודעים בודאות אם אותו בעל חי היה פעם בנאדם אולי אותו קוף הוא המשך של אותן חיות שהיו מזמן בריאת העולם?
תשובה: ההסבר שהבאת לברכת "משנה הבריות" הוא אחד ההסברים ולפי ההסברים האחרים אין שאלה. גם לפי הסבר זה יש לברך על כל הפילים והקופים, שאין אנו מברכים על פיל זה או קוף זה שנהפך לבעל חי אלא על כך שהקב"ה שינה בדור הפלגה בריות והפכם לבעלי חיים. כיום אין נוהגים לברך ברכה זו. דברים שח ראו בהם שינוי הם הצריכו לברך עליהם, אולם אנו רגילים בדברים מעין אלו, אם במציאות ואם בתמונות, ושינויים כאלו אינם יוצרים אצלנו התפעלות. לכן אין לברך. (מתוך תשובת הרה"ג באתר על ברכה זו)
שאלה: כשרות כלים למי שמקפיד: לספרדי בחו"ל שמקפיד על איסור "חדש" כדעת השו"ע. האם מותר לו לאכול בכלים של מי שאינו מקפיד על "חדש" אפילו אם הם בני יומן? ובכלל מה הדין בכלי שבושל בו ספק איסור דאורייתא למי שפוסק שאסור? אשמח אם הרב ייתיחס ל : א - ודאי איסור (כגון: "חדש",בשר שנפלה בו "סירכא" וכו ) בכלי בן יומו. ב - ספק איסור (שלא יודעים אם זה חדש או ישן) בכלי בן יומו. ג - ודאי איסור דרבנן (כגון בישולי עכו"ם) בכלי בן יומו.
תשובה: לא נראה לי להחמיר עד כדי כך, יש כמה דברים שקהילה אחת מקפידה וקהילה אחת לא מקפידה, על כלים לא הקפידו. בסי' ס"ד ביו"ד מובא לעניין חלב שהיו קהילות שנהגו היתר והיו שנהגו איסור על דבר מסויים, ועל הכלים לא החמירו. כמו שגדולי הפוסקים אומרים שקהילות שנהגו לא לאכול קטניות אינם צריכות להחמיר על הכלים של אלו שכן אוכלים. יש אומרים ש"טעם כעיקר" אינו מן התורה, ולכן אין צורך להחמיר עד כדי כך. א. לכתחילה וודאי שצריך להקפיד. ב. ספק שקול צריך ללכת לחומרה. ג. גם צריך להכשיר.
שאלה: נשואי שפחה לעבד עברי: איך התורה התירה לאדון של עבד עברי להשיא לו שפחה כנענית, ומה ההיגיון בזה, הרי היא אשה גוייה?
תשובה: בפרשת משפטים כתוב "וכי תקנה עבד עברי", לא כתוב ישראלי. מסבירים המפרשים, אדם כזה שהידרדר למצב שגנב ובית דין מוכר אותו בגניבתו, אין לו את המעלה הישראלית הגדולה, הוא איבד אותה, יש לו רק את הייחוס העברי. היות והוא עבד, זה מראה על פחיתותו. זה חלק מהשירות שנותן לאדון, להוליד בנים מן השפחה. הרי השפחה הזו, שמולידה את הבנים, הנישואין לא תופשים, אין בינה לבין העבד מעשה קידושין, זה רק לצורך הולדה ביולוגית. היות ואיבד את מעלתו הישראלית, הותר לו לקחת שפחה כנענית, וזה מראה על פחיתות גדולה.
שאלה: אכילה ברחוב בימינו: מהו בדיוק הגדר של אכילה ברחוב בימינו, ומה לעשות אם אכלתי ברחוב?
תשובה: בתלמוד מוזכר שלאכול ברחוב, זה לא דבר כל כך מכובד וספק האם אפשר להאמין אותו לעדות. היום, אפשר לומר שאין זה ראוי, אך אינני חושב שאנשים רואים בזה תופעה כל כך זולה שבגללה נפסול לעדות. אבל לעניין ברכה יש בעיה, אם התחיל לברך בבית, והמשיך לברך ברחוב זה בעיה. ואם מתחילה חשב, לברך בבית ולהמשיך לאכול בחוץ, אז זה ר, ברכה אחת מספיקה. זה לא נחשב משנה מקום, כיון שלא היה לו כלל מקום.
שאלה: מכירת קרקע לערבים: בבעלותי קרקע בישוב ערבי בצפון הארץ אשר לא מתגוררים שם יהודים. לאחרונה, הגיעו אליי בקשות מערביי המקום למכור את הרכוש. ידוע לי שלכאורה אסור למכור קרקע לערבים בגלל כמה נסיבות "לא תחונם" וכו. לאחר בירור שעשיתי, מצאתי שהרב חרל"פ מביא דעות המתירות מכירה לערבים במקרים של: א. חשש לאונס ע"י הגוי - דהיינו השתלטות על הקרקע שלא מרשות ואז זה הרבה יותר מסובך לגרש אותו מהקרקע (משפטים וכו ). ב. חשש להפסד ממון - במקרה זה, לא נראה שיהודי ירכוש את הקרקע למגורים,וגם האזור לא נראה שיגורו בו יהודים (מבחינה ריאלית ), וגם אם כן המחיר יהיה נמוך משווי הקרקע. האם יש על מה להסתמך במידה ויש צורך בכסף לצרכים ריאליים בחיי היום-יום? האם לא עדיף למכור את הקרקע ולקנות רכוש באזור יהודי?
תשובה: הכפתור ופרח התיר מכירת קרקע לנוכרים במקום בו קשה ליהודי לחיות, ולקנות תמורתה קרקע מנוכרי במקום אחר בו יוכל לחיות טוב יותר. אם יש נוכרי המוכן למכור לך קרקע אחרת הדבר מותר.
שאלה: קידושא רבה בטעות: מי שבטעות בירך קידושא רבה בליל שבת וזה התברר רק ביום מוחרת, מה הדין?
תשובה: יש להשלים את הקידוש בבוקר ללא אמירת 'ויכולו'. כמובן, שהקידוש צריך להיעשות במקום סעודה. הרב שמואל הולשטיין
שאלה: ציצית צמר ופישתים : 1. יש דעות לגבי סוג הבד שחייבים בו בציצית מהתורה. אחת הדעות היא להטיל ציצית בצמר ופשתים, ויש דעות שאומרות שכל הבדים חייבים. אם יש חובה להטיל ציצית בבגד מפשתים, האם אין כאן איסור שעטנז, הרי אני מטיל ציצית (צמר) בפשתן? 2. האם כתוב בתורה את סוג הבד שחייבים בו בציצית, מאיפה לומדים שחייבים בצמר ופשתים? 3.האם המצוה המקורית מהתורה היא להתעטף בבגד של ארבע כנפות, ולכן אין מברכים על טלית קטן? הברכה מעידה על אופן המצוה "אשר קדשנו במצוותיו וציוונו להתעטף בציצית". אבל יש חיוב ללכת עם ציצית בבגד של ארבע כנפות ולא כתוב בתורה שצריך "להתעטף", נמצא שהמצוה היא לא רק להתעטף אלא להיות עם בגד של ארבע כנפות. אז האם כאשר אני הולך עם טלית קטן אני מקיים מצוות עשה דאורייתא, למרות שאני לא מתעטף בה? אשמח אם תרחיב בתשובה.
תשובה: 1. אסור (עי' שו"ע או"ח סי' ט' סע' ב'). 2. זו סוגיא ערוכה במנחות ל,ט ומפורטת בטור או"ח סי' ט'. ישנה מחלוקת האם כל בגד חייב בציצית או רק בגד מצמר או פשתן. דעת השולחן ערוך לפסוק שרק בהם ישנה חובה מדאורייתא ושאר בגדים דרבנן, והרמ"א סובר שכולם דאורייתא, וכותב המשנ"ב שירא שמים יצא ידי שניהם וילבש בגד צמר. 3. יוצאים ידי חובה גם בטלית קטן! לגבי הברכה - המתעטף בטלית גדול מכוון גם על הטלית קטן ולכן לא מברכים על הטלית קטן. אולם אדם שלובש רק טלית קטן יברך עליה, וטוב שקודם ללבישה יעטוף בה את ראשו. הרב שמואל הולשטיין